Lucius Flavius Silva Nonius Bassus
Lucius Flavius Silva Nonius Bassus (nescimus, quando natus mortuusve sit) senator Romanus primo saeculo post Christum natum fuit. Propinquus Salvii Liberalis erat; patria eius Urbs Salvia erat, ubi amphitheatrum aedificavit. Cursum honorum tresvir capitalis coepit, deinde tribunus militum Legionis IV Scythicae fuit, tum quaestor, tribunus plebis erat et legatus Legionis XXI Rapacis militavit. Nerone imperatore in senatum adlectus, Vespasiano et Tito regnantibus inter praetorios numeratus est. Circa annos 73 ad usque 80 legatus Augusti pro praetore provinciam Iudaeam administravit. Anno 73 vel 74 Masadam oppidum expugnavit et Bellum Iudaicum finivit. Anno 81 consul ordinarius creatus est.